Lucius episcopus s(eruus) s(eruorum) dei. Dilecto filio abbati sancti Germani Altisiodorensis salutem et apostolicam benedictionem. Dilectus filius noster P(ontius) Vizeliacensis abbas ad nostram presentiam ueniens questus est quod in quodam nemore tibi et ipsi communi homines suos capi feceris et seruientibus comitis Niuernensis incarcerandos tradideris. Quos cum a te requisisset et habere non posset, pro eorum liberatione tibi fideiussores dedit et textum euangelii tradidit. Quod quia contra religionem et fraternae caritatis uinculum factum fuisse cognoscitur, per presentia tibi scripta mandamus, quatinus dilatione remota et textum euangeliorum tam inordinate susceptum ei restituas et fideiussores suos absoluas. Postmodum uero, si quam aduersus ipsum te confidis habere iusticiam, in presentia uenerabilis fratris nostri G(odefridi) Lingonensis episcopi quod iusticia dictauerit, optineas. Ea quoque que Guiberto seruienti tuo ob maliuolentiam ipsius abstulisti, ei restituas. Dat Laterani XI Kal. Aprilis. Lucius episcopus s(eruus) s(eruorum) dei. Dilectis filiis suis P(ontio) abbati Virzeliacensi eius que fratribus salutem et apostolicam benedictionem.